Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle: Euroopan työllisyysstrategian paikallisulottuvuuden vahvistamisesta"

(2002/C 192/11)

ALUEIDEN KOMITEA, joka

ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle Euroopan työllisyysstrategian paikallisulottuvuuden vahvistamisesta KOM(2001) 629 lopullinen,

ottaa huomioon komission 6. marraskuuta 2001 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon alueiden komitean puheenjohtajan 20. marraskuuta 2001 tekemän päätöksen antaa lausunnon laatiminen valiokunta 6:n "työllisyys, talouspolitiikka, yhteismarkkinat, teollisuus, pk-yritykset" tehtäväksi,

ottaa huomioon 19. marraskuuta 1998 aiheista "Komission tiedonanto - Suuntaviivoista toiminnaksi: työllisyyttä koskevat kansalliset toimintasuunnitelmat" ja "Komission tiedonanto - Ehdotus jäsenvaltioiden työllisyyspolitiikkaa koskeviksi suuntaviivoiksi vuonna 1999" antamansa lausunnon (CdR 279/98 fin)(1),

ottaa huomioon 2. kesäkuuta 1999 aiheesta "Euroopan työllisyyssopimus" antamansa päätöslauselman (CdR 156/1999 fin)(2),

ottaa huomioon 18. marraskuuta 1999 aiheesta "Ehdotukset jäsenvaltioiden työllisyyspolitiikan suuntaviivoiksi vuonna 2000" antamansa lausunnon (CdR 360/1999 fin)(3),

ottaa huomioon 12. huhtikuuta 2000 aiheesta "Euroopan työllisyysstrategian täytäntöönpano" antamansa päätöslauselman (CdR 461/1999 fin)(4),

ottaa huomioon aiheista "Ehdotus: Neuvoston päätös jäsenvaltioiden työllisyyspolitiikan suuntaviivoista vuodeksi 2001" ja "Ehdotus: Euroopan parlamentin ja neuvoston päätös yhteisön edistämistoimista työllisyyden alalla" antamansa lausunnon (CdR 310/2000 fin)(5),

ottaa huomioon komission tiedonannosta "Paikallinen toiminta työllisyyden hyväksi - Euroopan työllisyysstrategian paikallinen ulottuvuus" antamansa lausunnon (CdR 187/2000 fin)(6),

ottaa huomioon aiheesta "Ehdotus: Neuvoston päätös jäsenvaltioiden työllisyyspolitiikan suuntaviivoista vuodeksi 2002" antamansa lausunnon (CdR 271/2001 fin)(7),

ottaa huomioon Dublinin aluevaltuuston yhteistyössä Euroopan komission, alueiden komitean ja komitean Irlannin valtuuskunnan kanssa 18.-19. lokakuuta 2000 Dublinissa aiheesta "Yhteistyöllä paikallisia työllisyystoimia edistävään ympäristöön" järjestämän konferenssin päätelmät,

ottaa huomioon valiokunta 6:n 21. tammikuuta 2002 yksimielisesti hyväksymän lausuntoluonnoksen CdR 453/2001 rev., jonka esittelijä oli Mae Sexton (IRL/ELDR, Longfordin kaupunginjohtaja ja Midlandsin aluevaltuutettu),

hyväksyi 13. ja 14. maaliskuuta 2002 pitämässään 43. täysistunnossa (maaliskuun 13. päivän kokouksessa) yksimielisesti seuraavan lausunnon.

1. Alueiden komitean kanta komission tiedonantoon

1.1. Yleisarvio

1.1.1. Alueiden komitea on tyytyväinen komission tiedonantoon, koska se todistaa komission sitoutumisesta Euroopan työllisyysstrategian paikallisulottuvuuteen ja helpottaa vakaan pohjan luomista sille, että alue- ja paikallisulottuvuus otetaan komitean suosituksen mukaisesti huomioon Euroopan työllisyysstrategian täytäntöönpanossa. Komitea katsoo, että tiedonannossa esitetään kokonaisvaltainen selvitys prosessista, jossa määritetään paikallistoimijoiden rooli työllisyysstrategioissa. Tiedonannossa tuodaan esiin ongelmia ja hyviä käytänteitä sekä luodaan katsaus tuleviin paikallisiin ja alueellisiin toimiin.

1.1.2. AK ymmärtää, ettei tiedonannossa ole tarkoitus yksilöidä uusia ongelmia, joita Euroopan työllisyysstrategian avulla tulisi pyrkiä ratkaisemaan, vaan selvittää, miten tällaisten ongelmien käsittelyä voidaan tehostaa paikallistasolla, ja ehdottaa, miten paikallistoimijat voisivat osallistua täysipainoisesti Euroopan työllisyysstrategian toteuttamiseen työllisyyden parantamiseksi sekä pysyvien ja laadukkaiden työpaikkojen luomiseksi.

1.1.3. Komitea on määrätietoisesti ilmaissut tukevansa aluekeskeistä lähestymistapaa ja pitävänsä paikallistason avaintoimijoiden ja työmarkkinaosapuolten välisen yhteistyön kehittämistä paikallisten työllisyysstrategioiden tehokkaimpana täytäntöönpanomenetelmänä eritoten vuosien 1997-2001 alueellisia työllisyyssopimuksia koskevassa aloitteessa. Se toteaa, että kyseisestä aloitteesta tuetut alueelliset ja paikalliset kumppanuusjärjestelyt on valtavirtaistettu ilahduttavan monin tavoin jäsenvaltioissa.

1.1.4. Komitea korostaa, että käsillä olevan lausunnon on tarkoitus olla harkittu, mutta vain osittainen kannanotto komission tiedonantoon. Komitea perustaa kantansa ja suosituksensa aiempiin lausuntoihinsa, sillä tarkasteltavana oleva tiedonanto sisältää pikemminkin tiivistelmän aiemmista toimista kuin ehdotuksia uusiksi. Komitea panee kuitenkin tyytyväisenä merkille, että komissio ottaa tiedonannossaan huomioon huolenaiheita ja puutteita, joista komitea on huomauttanut aiemmissa lausunnoissaan.

1.1.5. Komitea on tyytyväinen siihen, että tiedonannossa tunnustetaan, että EU:n nykyisten ja tulevien jäsenvaltioiden institutionaaliset ja hallintorakenteet eivät kuulu yhteisön toimivaltaan. Komitea kannattaa kuitenkin myös suosituksia, jotka komissio antoi eurooppalaista hallintotapaa koskevassa valkoisessa kirjassaan vuorovaikutuksen tiivistämisestä EY:n toimielinten, jäsenvaltioiden hallitusten, alue- ja paikallisviranomaisten sekä kansalaisyhteiskunnan toimijoiden välillä myös Euroopan työllisyysstrategiassa.

1.2. Euroopan työllisyysstrategian paikallisulottuvuus

1.2.1. Komitea on tyytyväinen siihen, että paikallisulottuvuuden merkitys tiedostetaan yhä laajemmin. Se panee ilahtuneena merkille tähänastisen kehityksen ja erityisesti sen, että paikallisulottuvuus on sitouduttu ottamaan huomioon työllisyyden suuntaviivojen toteuttamisessa. Tietyt jäsenvaltiot ovat sisällyttäneet paikalliset työllisyysstrategiat kansallisten toimintasuunnitelmiensa luonnoksiin ja Euroopan työllisyysstrategian täytäntöönpanoon.

1.2.2. Komitea pitää rohkaisevana, että Euroopan työllisyysstrategian täytäntöönpanon hallinnointia jäsenvaltioissa on hajautettu yhä enemmän. Se on kuitenkin huolissaan esteistä, joita on edelleen sen tiellä, että paikallistoimijoiden aktiivinen rooli voitaisiin ottaa tehokkaammin huomioon subsidiariteettiperiaatetta unohtamatta. Komitean mielestä alue- ja paikallisviranomaiset voitaisiin kutsua tiiviimmin mukaan paikallisten työllisyysstrategioiden täytäntöönpanoon ja erityisesti niiden suunnitteluun sekä kansallisten toimintasuunnitelmien hahmotteluun.

1.2.3. Komitea on tyytyväinen tiedonannossa esitettyyn kantaan siitä, että alue- ja paikallisviranomaiset ovat verrattomassa asemassa osuus- ja yhteisötalouden eli kolmannen sektorin kehittämiseksi. Ne voivat kannustaa paikallistason kaikkia avaintoimijoita tehokkaaseen yhteistyöhön ja, koska ne ovat kunnallisten palvelujen pääasiallisia tarjoajia, tukea kehitystä myös ostamalla tietyt palvelut alihankintana kolmannelta sektorilta. Tätä voidaan soveltaa erityisesti ympäristö- ja sosiaalipalvelujen tarjoamiseen siltä osin kuin se on mahdollista jäsenvaltioiden erilaisissa oikeudellisissa ja perustuslaillisissa kehyksissä. AK:n mielestä alue- ja paikallisviranomaisten toimintapotentiaalin laajentamiseen ja kehittämiseen kyseisellä alalla tulee kohdistaa runsaasti resursseja ja tukea kansallisista ohjelmista. Lisäksi tulisi käyttää yhteisön tukivälineitä hyvien käytänteiden kehittämiseksi ja levittämiseksi sekä testauskenttien tarjoamiseksi innovatiivisille toimintatavoille.

1.2.4. Komitea pitää myönteisenä myös sen huomioimista, että alue- ja paikallisviranomaiset voivat edistää osuus- ja yhteisötalouden lisäksi myös yrittäjyydelle ja yritysten perustamiselle suotuisan ympäristön luomista, kuten komitea on korostanut useissa aiemmissa lausunnoissaan. Eurooppalaisen työllisyysstrategian tavoitteiden edistämiseksi on erittäin tärkeää, että yksityinen elinkeinoelämä ottaa omalta osaltaan kantaakseen vastuun työllisyyden parantamisesta.

1.2.5. Komitea yhtyy komission tiedonannon päätelmissä esitettyyn näkemykseen siitä, että alue- ja paikallistasojen informointi ja niiden osallistuminen kansallisia toimintasuunnitelmia koskeviin prosesseihin on suureksi osaksi riittämätöntä. Komitea korostaa kuitenkin, ettei alue- ja paikallisviranomaisten aseman ja merkityksen tunnustaminen yksin riitä. Se että komissio on tiedostanut, miten tärkeä merkitys kaikkien alue- ja paikallistoimijoiden osallistumisella on työllisyysstrategian toteuttamiselle, ei välttämättä merkitse sitä, että viesti on mennyt perille jäsenvaltioissa. Jäsenvaltioiden on varmistettava, että alue- ja paikallisviranomaisille annetaan toimivalta, mahdollisuudet ja resurssit tarkoituksenmukaisten paikallisstrategioiden kehittämiseksi tiiviissä yhteistyössä paikallistason avaintoimijoiden kanssa.

1.3. Paikallisten työllisyysstrategioiden kehittäminen - väylä eteenpäin

1.3.1. Komitea on tyytyväinen siihen, että tiedonannossa painotetaan paikallis-, alue-, keskus- ja yhteisön tasojen välisten yhteyksien vahvistamista. Se korostaa kuitenkin, että teot ovat puhetta voimakkaampia.

1.3.2. AK:n mielestä alue- ja paikallisviranomaiset ovat verrattomassa asemassa myös sen helpottamiseksi ja edistämiseksi, että julkiset työvoimapalvelut voivat osallistua paikallisiin kumppanuusjärjestelyihin ja työllisyyssopimuksiin ja täten myös paikallisten työllisyysstrategioiden kehittämiseen. Komitea kehottaakin jäsenvaltioita lisäämään ja kannustamaan julkisten työvoima- ja koulutuspalvelujen osallistumista paikallistason toimiin.

1.3.3. AK katsoo, että työllisyyssuuntaviivojen järkeistäminen on ollut hyödyllistä. Se haluaa kuitenkin, että sen antamat työllisyyssuuntaviivoja koskevat suositukset otetaan huomioon erityisesti hiottaessa alan säännöksiä ja erityisesti niitä, jotka koskevat alue- ja paikallisviranomaisten roolia kansallisten toimintasuunnitelmien hahmottelu- ja täytäntöönpanovaiheissa.

1.3.4. Komitea panee tyytyväisenä merkille pyrkimykset vertailuanalyysin laatimiseksi Euroopan työllisyysstrategiasta ja huomion kiinnittämiseksi strategian eri osa-alueiden parhaisiin käytänteisiin. Komitea toivoo erityisesti, että työllisyysstrategioiden vertailuanalyysin tekemiseksi käytännössä alue- ja paikallistasoilla kehitetään asianmukaiset ja helppokäyttöiset indikaattorit, jotta voidaan yksilöidä strategisten työllisyysaloitteiden kehityksen tiellä olevat esteet ja helpottaa sen vertailua, millaisia toimia paikallisulottuvuuden huomioimiseksi on toteutettu eri jäsenvaltioissa.

1.3.5. Komitea korostaa, että työvoimapalveluja hoitavien laitosten ja alue- ja paikallisviranomaisten tulee olla tiiviissä yhteydessä kehitettäessä työllisyyttä ja hyviä käytänteitä.

1.3.6. Komitea korostaa alue- ja paikallisviranomaisten roolia, sillä useissa tapauksissa ne ovat itse tärkeitä paikallisia työllistäjiä. Alue- paikallisviranomaiset voivat siis merkittävästi edistää hyviä käytänteitä esim. kehittämällä avoimia ja kokonaisvaltaisia työvoimapalveluja ja erityisesti tukemalla naisten osallistumista työelämään mm. tarjoamalla ennakkoluulottomasti lastenhoito- ja kuljetuspalveluja ja ottamalla omissa organisaatioissaan käyttöön innovatiivisia työskentelymuotoja, jotka sopivat perheellisille. Todettakoon lisäksi, että alue- ja paikallisviranomaiset ovat ainutlaatuisessa asemassa syrjäytyneiden ryhmien työllistyvyyden parantamiseksi. Ne voivat kehittää hyviä käytänteitä omissa organisaatioissaan kannustamalla paikallista etua palvelevia tahoja, työmarkkinaosapuolia, kansalaisjärjestöjä ja syrjäytyneiden ryhmien edustajia solmimaan yhteistyökumppanuuksia.

1.3.7. Komitea toteaa, että kunnallishallinto ei joissain tapauksissa voi olla ehdolla ESR:n 6 artiklan mukaisten tarjouskilpailujen kautta edistettäviin innovatiivisiin toimiin. Komitea toivookin, että komissio myöntäisi varat Euroopan työllisyysstrategian edistämiseen paikallistasolla. Määrärahat voisivat olla vaatimattomat, mutta niiden avulla tulisi voida kehittää ja levittää hyviä käytänteitä paikallistasolla ja ottaa toimintaan mukaan myös ehdokasmaiden kumppanit.

1.4. Paikallisten työllisyysstrategioiden suuntaviivat

1.4.1. Komitea pitää komission tiedonantoa osittain vastauksena AK:n esitykseen saada komissiolta konkreettisia ehdotuksia paikallisten työllisyysstrategioiden kehittämiseksi. Komitean mielestä tiedonantoon sisältyvä liite 1 on hyvä lähtökohta tällaiselle prosessille, sillä siinä ei kuitenkaan määrätä kehitystä ennakolta.

2. Alueiden komitean suositukset tiedonannon pohjalta

2.1. Yleisarvio

2.1.1. Komitea katsoo, että tiedonannon johdosta jäsenvaltioiden tulisi sitoutua määrätietoisesti tukemaan alue- ja paikallistoimijoita konkreettisesti paikallisten työllisyysstrategioiden kehittämisessä ja täytäntöönpanossa. Kun Euroopan työllisyysstrategiaa tarkistetaan vuonna 2003, jäsenvaltioille tulee AK:n mielestä osoittaa rooli kyseisen prosessin tukijoina, rahoittajina ja mahdollistajina. Niiden roolia tulee korostaa yhteisön tulevissa työllisyyssuuntaviivoissa.

2.2. Paikallis-, alue-, keskus- ja yhteisön tasojen välisten yhteyksien voimistaminen

2.2.1. Komitea katsoo, että Euroopan työllisyysstrategian paikallisulottuvuuden vahvistaminen edellyttää jäsenvaltioiden toimintasuunnitelmien laadinnan yhteydessä järjestettävän kansallisen kuulemisprosessin laajentamista ja syventämistä. AK on sitä mieltä, että kansallisten toimintasuunnitelmien ja työllisyyden suuntaviivojen voimassaoloaikaa tulisi tulevaisuudessa pidentää nykyisestä yhdestä vuodesta, jotta toimintasuunnitelmien valmisteluprosessin kaikissa vaiheissa ehdittäisiin kuulla laajasti alue- ja paikallistoimijoita, mukaan luettuina vaaleilla valitut edustajat. Komitean mielestä näin voitaisiin tukea kansallisten toimintasuunnitelmien laatimisprosessia ja hankkia sitä varten tietoja sekä välttää se ongelma, että alue- ja paikallisviranomaisten toimintamahdollisuudet rajoittuisivat yksinomaan valtiollisella tasolla hahmoteltujen ja päätettyjen toimien täytäntöönpanoon. AK toivoo, että tämä näkökohta otetaan huomioon vuodesta 2003 lähtien tarkistettaessa Euroopan työllisyysstrategiaa.

2.2.2. Komitea on sen kannalla, että yksittäisistä paikallisista työllisyysaloitteista tulee siirtyä yhtenäisiin paikallisiin työllisyysstrategioihin. Se edellyttää Euroopan työllisyysstrategian pysyvää ja täysimääräistä integrointia paikallis-, alue- ja keskushallinnon sekä yhteisön tasolla. Lisäksi se edellyttää alue- ja paikallistoimijoiden tukemista, jotta ne voivat kehittää kyseisten tehtävien hoitamiseksi ja erityisesti paikallisten työllisyysstrategioiden strategisten näkökohtien kehittämiseksi tarvittavia taitoja. Komitea katsoo, että hallintotasojen välistä vertikaalista integraatiota olisi vaivattomampaa edistää ja helpottaa, jos Euroopan työllisyysstrategian ja kansallisten toimintasuunnitelmien voimassaoloaika olisi nykyistä pidempi, alue- ja paikallisviranomaiset voisivat saada teknistä apua ja neuvoja paikallisten työllisyysstrategioiden kehittämiseksi, jäsenvaltiotasolle perustettaisiin foorumeita paikallistoimia helpottavaa kokemusten vaihtoa varten ja Euroopan työllisyysstrategian täytäntöönpanoon liittyviä hallinnollisia ehtoja ja sääntöjä vähennettäisiin. Komitea kehottaakin jäsenvaltioita mainitsemaan toimintaohjelmiinsa liittyvissä paikallisten työllisyysstrategioiden edistämistä koskevissa raporteissaan, millaisia resursseja alue- ja paikallisviranomaisilla on ollut käytettävissään sen varmistamiseksi, että ne voivat hoitaa tehtävänsä asianmukaisesti.

2.2.3. Komitea suosittaa, että jäsenvaltiot velvoitetaan laatimaan säännöllisesti perinpohjainen raportti siitä, miten ne ovat edistäneet paikallisten työllisyysstrategioiden kehitystä. Raportissa tulisi lisäksi selvittää, millä tasolla ja miten alue- ja paikallistoimijat ovat osallistuneet kansallisen toimintasuunnitelman laadintaprosessiin ja täytäntöönpanoon. Komitea suosittaa niin ikään, että kansallisissa toimintasuunnitelmissa tulisi olla ainakin alustava maininta siitä, millainen rooli alue- ja paikallisviranomaisilla on ollut toimintasuunnitelman valmistelussa ja minkä suuntaviivojen kohdalla.

2.2.4. Lisäksi komitea tähdentää, että eräissä jäsenvaltioissa kansallisen toimintasuunnitelman laativa ministeriö ei välttämättä ole se ministeriö, joka on (päivittäin) eniten tekemisissä alue- ja paikallisviranomaisten kanssa. Komitea kannustaakin jäsenvaltioita parantamaan yhteistoimintaa ja vuorovaikutusta, jotta alue- ja paikallisviranomaiset voisivat osallistua tiiviimmin kansallisen toimintasuunnitelman valmisteluun.

2.2.5. Paikallisen työllisyysstrategian kehittäminen osana kansallista toimintasuunnitelmaa tulee perustaa paikalliseen asiantuntemukseen, taitoihin ja tietoihin. Sen onnistuminen edellyttää lisäksi, että syrjäytyneiden ryhmien (mm. maahanmuuttajien ja etnisten vähemmistöjen) osallistamista koskevien hyvien käytänteiden välittämistä ja levittämistä tuetaan aktiivisesti ja että tietoa innovatiivisista ratkaisuista saaduista konkreettisista tuloksista pyritään kiireesti levittämään mahdollisimman laajalle koko yhteisössä.

2.3. Kokemusten ja nykyisten välineiden hyödyntäminen

2.3.1. Komitea pitäisi tervetulleena aloitetta, jolla edistettäisiin paikallisten työllisyysstrategioiden rahoittamista ESR:n päätoimista sen sijaan, että rahoitus on haettava erityisaloitteista tai budjettikohdista. Se on tyytyväinen komission tiedonannossa esitettyyn näkemykseen, jonka mukaan erityisaloitteista saatava rahoitus mahdollistaa hyvien käytänteiden levittämisen ja toimii testauskenttänä innovatiivisille ideoille. Komitea korostaa kuitenkin, että kaikissa erityisaloitteissa ja -välineissä on oltava Equal-aloitteen mallin mukaisesti avainelementtejä, jotka liittyvät aiempaa selvemmin menestyksekkäiden aloitteiden valtavirtaistamiseen.

2.3.2. Komitea kannattaa komission näkemystä siitä, että yhteisön tukivälineitä tulisi käyttää hyvien käytänteiden levittämiseen ja paikallisten työllisyysstrategioiden strategisten näkökohtien kehittämiseen. Niitä tulee käyttää uusien ideoiden ja toimintatapojen testaamiseen, hyvien käytänteitä koskevien tietojen kokoamiseen ja levittämiseen sekä ESR:n päätoimiin vaikuttamiseen. Lisäksi komitea suosittaa, että komissio perustaisi työllisyysstrategioita koskevan tietokannan, jota voitaisiin käyttää apuna politiikan hahmottelussa sekä paikallisten työllisyysstrategioiden ja kansallisten toimintasuunnitelmien kehittämisessä. Alue- ja paikallisviranomaiset voisivat käyttää tällaista tietokantaa oppaanaan tai "työkalupakkinaan". Komitean mielestä tietokantaa voitaisiin käyttää apuna komission ehdottaman paikallista kehittämistä käsittelevän foorumin valmistelussa, tai sen valmistelu voisi olla foorumin konkreettisena tehtävänä.

2.4. Ehdokasvaltiot

2.4.1. Komitea on komission kanssa samaa mieltä siitä, että ehdokasvaltioita on kannustettava ja autettava omaksumaan Euroopan työllisyysstrategian tavoitteet ja osallistumaan aktiivisesti sen täytäntöönpanoon. Niitä on kannustettava antamaan alue- ja paikallistoimijoille alusta lähtien täydet mahdollisuudet osallistua prosessiin. Komitea on tyytyväinen siihen, että komissio ja useat ehdokasvaltiot ovat tehneet liittymisvalmistelujen yhteydessä yhteisiä työllisyysraportteja ja -sopimuksia, jotka noudattelevat yhteisön politiikkaa. Komitea painottaa kuitenkin, että paikallisulottuvuuden roolia tulisi tarvittaessa vahvistaa kyseisten valtioiden työmarkkinoiden kehittämiseksi.

2.5. Paikallista kehittämistä käsittelevä foorumi

2.5.1. Komitean mielestä työllisyysstrategiaa tulee kehittää johdonmukaisesti osana integroitua paikalliskehitystä siten, että paikallisia työllisyysstrategioita, sosiaalista osallistamista, yrittäjyyden edistämistä sekä osuus- ja yhteisötaloutta tarkastellaan yhdessä. AK pitää paikallista kehittämistä käsittelevää foorumia myönteisenä, jos sen avulla voidaan edistää kokemusten vaihtoa ja levittää hyviä käytänteitä mainittujen näkökohtien integroimiseksi kokonaisvaltaisiksi ja yhtenäisiksi paikalliskehitysstrategioiksi.

2.5.2. Komitea on halukas tekemään aktiivista yhteistyötä komission kanssa kyseisen foorumin valmistelussa ja toteuttamisessa. AK on osallistunut tiiviisti paikallisulottuvuuden vahvistamistoimiin ja tukenut niitä. Se katsoo voivansa antaa jäsentensä sekä jäsenvaltioiden alue- ja paikallisviranomaisten asiantuntemuksen ja kokemuksen ansiosta myönteisen panoksen foorumin toimintaan seminaarien suunnittelussa ja järjestämisessä sekä muissa foorumiin liittyvissä asioissa. Koska alue- ja paikallisviranomaisten rooli paikalliskehityksen hallinnoinnissa ja edistämisessä on keskeinen, AK esittää, että sitä tulee kuulla ja että sen tulee voida osallistua alusta lähtien foorumin suunnitteluun ja hahmotteluun.

Bryssel 13. maaliskuuta 2002.

Alueiden komitean

puheenjohtaja

Albert Bore

(1) EYVL C 51, 22.2.1999, s. 59.

(2) EYVL C 293, 13.10.1999, s. 70.

(3) EYVL C 57, 29.2.2000, s. 17.

(4) EYVL C 226, 8.8.2000, s. 43.

(5) EYVL C 144, 16.5.2001, s. 30.

(6) EYVL C 44, 24.1.2001, s. 13.

(7) EYVL C 107, 3.5.2002, s. 103.